ΑΠΌΦΑΣΗ ΤΟΥ ΣΥΜΒΟΥΛΊΟΥ της 10ης Οκτωβρίου 2012 σχετικά με τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Λαϊκής Δημοκρατίας της Αλγερίας (2012/645/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 186 σε συνδυασμό με το άρθρο 218 παράγραφοι 6 και 7, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στις 16 Νοεμβρίου 2009 το Συμβούλιο εξουσιοδότησε την Επιτροπή να διαπραγματευθεί, εξ ονόματος της Ένωσης, συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Λαϊκής Δημοκρατίας της Αλγερίας. Η συμφωνία μονογραφήθηκε στις 14 Οκτωβρίου 2010. (2) Η εν λόγω συμφωνία υπεγράφη στις 19 Μαρτίου 2012 με την επιφύλαξη της σύναψής της σε μεταγενέστερη ημερομηνία, και εφαρμόζεται σε προσωρινή βάση από την υπογραφή της με το άρθρο 218 παράγραφος 5 της Συνθήκης. (3) Η εν λόγω συμφωνία πρέπει να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Συνάπτεται εξ ονόματος της Ένωσης η συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης αφενός, και της Λαϊκής Δημοκρατίας της Αλγερίας, αφετέρου (1). Άρθρο 2 Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 7 παράγραφος 2 της συμφωνίας (2). Άρθρο 3 Η Ευρωπαϊκή Επιτροπή θα εγκρίνει τη θέση της Ένωσης στο πλαίσιο της μεικτής επιτροπής που συστήνεται δυνάμει του άρθρου 4 παράγραφος 2 της συμφωνίας ως προς τις τεχνικές τροποποιήσεις της συμφωνίας, σύμφωνα με το άρθρο 4 παράγραφος 2 στοιχείο α) της συμφωνίας. Άρθρο 4 Η παρούσα απόφαση αρχίζει να ισχύει την ημερομηνία της έκδοσής της. Λουξεμβούργο, 10 Οκτωβρίου 2012.

[Source: multi_eurlex | Tokens: 1677]